Document ID: 31995R3054

RÅDETS FORORDNING (EF) Nr. 3054/95 af 22. december 1995 om eksport til De Europæiske Fællesskaber af en række EKSF- og EF-stålprodukter fra visse tredjelande
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
Europaaftalerne om oprettelse af associeringer mellem De Europæiske Fællesskaber og deres medlemsstater på den ene side og følgende lande på den anden side trådte i kraft den 1. januar 1995: Republikken Bulgarien (1), Rumænien (2) og Den Slovakiske Republik (3);
situationen vedrørende importen til Fællesskabet af visse stålprodukter fra ovennævnte lande har været genstand for en indgående undersøgelse, og på grundlag af de foreliggende oplysninger besluttede parterne i associeringsrådenes afgørelser nr. 2/95 (BG) (4), nr. 3/95 (RO) (5) og nr. 2/95 (SK) (6), at en acceptabel løsning for begge parter er en ordning med dobbeltkontrol uden kvantitative begrænsninger for import til Fællesskabet af visse stålprodukter, der er omfattet af EKSF- og EF-traktaterne, for en indledende periode fra den 1. januar til den 31. december 1996 -
UDSTEDT FØLGENDE FORORDNING:
Artikel 1
1. I perioden 1. januar til 31. december 1996 er, i overensstemmelse med associeringsrådenes afgørelser nr. 2/95 (BG), nr. 3/95 (RO) og nr. 2/95 (SK), import til Fællesskabet af visse jern- og stålprodukter, der er omfattet af EKSF- og EF-traktaterne, og som har oprindelse i visse tredjelande og er opført i bilag I III, betinget af, at der forelægges et importdokument udstedt af myndighederne i Fællesskabet.
2. Tariferingen af de produkter, der er omfattet af denne forordning, sker på grundlag af Fællesskabets told- og statistiknomenklatur, i det følgende benævnt den »kombinerede nomenklatur« eller »KN«. Oprindelsen af de produkter, der er omfattet af denne forordning, fastlægges i overensstemmelse med de gældende regler i Fællesskabet.
3. I perioden 1. januar til 31. december 1996 er import til Fællesskabet af de produkter, der har oprindelse i de eksportlande, der er opført i bilag I III, tillige betinget af, at de kompetente myndigheder i eksportlandet udsteder et eksportdokument. Importøren forelægger originaleksemplaret af eksportdokumentet senest den 31. marts i det år, der følger efter det år, i hvilket de i dokumentet omhandlede varer afsendtes.
4. Der vil ikke blive krævet eksportdokument for varer med oprindelse i Den Slovakiske Republik, som allerede afsendtes til Fællesskabet inden den 1. januar 1996, forudsat at bestemmelsesstedet for sådanne varer ikke er ændret, og at de pågældende varer, som i henhold til den i 1995 gældende ordning for forudgående tilsyn kun kan importeres ved forelæggelse af et importdokument, faktisk ledsages af et sådant dokument.
5. Varerne anses for at være afsendt på det tidspunkt, hvor de indlades til udførsel i det pågældende transportmiddel.
6. Eksportdokumentet skal være i overensstemmelse med den model, der er vist i bilag IV. Det gælder for udførsel til hele Fællesskabets toldområde.
Artikel 2
1. Det i artikel 1, stk. 1, omhandlede importdokument udstedes automatisk af den kompetente myndighed i medlemsstaten uden omkostninger for de ønskede mængder inden for en frist på højst fem arbejdsdage efter forelæggelsen af en ansøgning af enhver fællesskabsimportør, uanset hvor i Fællesskabet denne er etableret. Denne ansøgning anses for at være modtaget af den kompetente nationale myndighed senest tre arbejdsdage efter indgivelsen, medmindre andet bevises.
2. Et importdokument udstedt af en af de kompetente nationale myndigheder, der er opført i bilag V, er gyldigt i hele Fællesskabet.
3. Importdokumentet udfærdiges på en formular svarende til modellen i bilag VI. Importørens ansøgning skal omfatte følgende oplysninger:
a) ansøgerens fulde navn og adresse (herunder telefon- og telefaxnummer, og evt. identifikationsnummer, som anvendes af de kompetente nationale myndigheder) samt momsregistreringsnummer, hvis den pågældende er momspligtig
b) evt. fulde navn og adresse på ansøgerens klarerer eller repræsentant (samt telefon- og telefaxnummer)
c) eksportørens fulde navn og adresse
d) nøjagtig varebeskrivelse, herunder
- varernes handelsbetegnelse
- kode i den kombinerede nomenklatur (KN-kode)
- oprindelsesland
- forsendelsesland
e) nettovægt i kg og mængde i den foreskrevne enhed, hvor der er tale om andet end nettovægt, efter position i den kombinerede nomenklatur
f) varernes værdi i ecu cif Fællesskabets grænse pr. KN-kode
g) hvorvidt der er tale om sekundavarer eller deklasserede varer (7)
h) forventet periode og sted for toldklareringen
i) hvorvidt ansøgningen er en gentagelse af en tidligere ansøgning vedrørende samme kontrakt
j) følgende erklæring, dateret og underskrevet af ansøgeren (ansøgerens efternavn skrives med blokbogstaver):
»Undertegnede bekræfter hermed, at de i denne ansøgning afgivne oplysninger er rigtige og afgivet i god tro, og at jeg er etableret i Fællesskabet«.
Importøren forelægger også en genpart af salgs- eller købskontrakten, proformafaktura og/eller et produktionscertifikat udstedt af det stålværk, der har fremstillet varen, hvis den ikke er købt direkte i produktionslandet.
4. Importdokumentet kan kun anvendes, så længe ordningerne vedrørende importliberaliseringen er i kraft med hensyn til de pågældende transaktioner. Uden at dette er til hinder for, at der kan ske ændringer i de gældende importforordninger eller afgørelser og beslutninger truffet inden for rammerne af en aftale eller forvaltningen af et kontingent:
- fastsættes importdokumentets gyldighed hermed til fire måneder
- kan ubenyttede eller delvis benyttede importdokumenters gyldighed forlænges for en tilsvarende periode.
Artikel 3
1. Konstateres det, at enhedsprisen ved den pågældende transaktion er mindre end 5 % højere end den pris, der er angivet i importdokumentet, eller at den samlede værdi eller mængde af de produkter, der frembydes til import, er mindre end 5 % højere end den i importdokumentet angivne værdi eller mængde, er dette dog ikke til hinder for, at de pågældende produkter overgår til fri omsætning.
2. Oplysningerne i ansøgningerne om importdokumenter og selve dokumenterne er fortrolige. De er forbeholdt de kompetente myndigheder og ansøgeren.
Artikel 4
1. Inden for de første ti dage i hver måned underretter medlemsstaterne Kommissionen om:
a) nærmere enkeltheder om de mængder og værdier (i ecu), for hvilke der er udstedt importdokumenter i den foregående måned
b) nærmere enkeltheder om importen i den måned, der går forud for den i litra a) omhandlede måned.
Oplysningerne fra medlemsstaterne opdeles på vare, KN-kode og land. De meddeles elektronisk i den form, der er aftalt til formålet.
2. Medlemsstaterne giver meddelelse om uregelmæssigheder eller tilfælde af svig, som de måtte opdage, og i påkommende tilfælde om grunden til, at de måtte afvise at udstede et importdokument.
Artikel 5
Alle meddelelser indgives til Kommissionen for De Europæiske Fællesskaber (GD I/D/2 og GD III/C/2).
Artikel 6
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 1995.

Labels: 18
3
15
1